bøkefamilien
Store norske leksikon,Biologi,Planteriket,Dekkfrøete planter,Tofrøbladete planter,Bøkeordenen,Bøkefamilien
Bøkefamilien er en tofrøbladet plantefamilie som omfatter over 900 arter trær og busker. Den er rikt utviklet i den nordlige tempererte sone, men enda mer artsrik i tropiske fjellstrøk.
Til bøkefamilien hører blant annet slektene bøk, eik og kastanje. Bladene er fjærnervete, hele eller flikete, og hos noen er de vintergrønne. Blomstene er enkjønnete med enkelt blomsterdekke. Hannblomstene vokser i glisne rakler, i langstilkete, hodelignende blomsterstander eller i små kvaster, som er samlet i aks. Hunnblomstene vokser i enkle aks eller i små kvaster med 2–3 blomster.Frukten er en nøtt, omgitt av en hard, treaktig skål, cupula, som er skjellet eller pigget. Frøene har ingen frøhvite, men all opplagsnæringen ligger i kimbladene. Les mer i Store norske leksikon blomsterplanter